Informācija medijiem  
2025. gada 7. jūlijā

Dauderi aicina uz Jekaterīnas Baijes gleznu izstādi “Jūrā krita asariņa”

LNVM Dauderu nodaļa (Zāģeru ielā 7, Sarkandaugavā) ielūdz uz Jekaterīnas Baijes gleznu izstādi “Jūrā krita asariņa”, ko atklās 12. jūlijā plkst. 12.00.

Darbos gleznotāja it kā savienojusi tālo un svešo – krāšņo un daudzveidīgo Latvijas dabas izjūtu ar Ķīnas glezniecībai raksturīgajām tušas līnijām, Rietumu sievietes pasauli ar Austrumu kultūras sievišķo daļu. Gleznās iemūžināti sieviešu tēli no latviešu un ķīniešu teikām un leģendām, priežu šalkoņa un sāļā jūras vēja elpa, dzintara sapņi un atmiņu pieskārieni, delikāti kaligrāfiski čuksti. Iedvesmu mākslas darbiem autore guvusi ceļojot gan pa Latviju, gan pa Ķīnu, izlasīto grāmatu lappusēs un dabā skatītos krāšņos dārzos, sarunās ar cilvēkiem vai, gluži pretēji, – auglīgā pārdomu klusumā. Arī Dauderu nams un tā dārzs suģestējis mākslinieci.

Apmeklētājus izstādē rosina uzkavēties pie katras gleznas, lai uztvertu tajās līniju ritmu, izlasītu poētiskos mākslas darbu aprakstus, spētu savienoties ar klusuma mirkļiem, kas paslēpti zem vārdiem – māksliniece uzsver, ka dažkārt tikai vizuālā matērija spēj radīt līdzpārdzīvojumu otrā cilvēkā.

Jekaterīna Baije ir studējusi gan Latvijas Universitātē, gan Daugavpils Universitātē, gan Hunāņas Universitātē (Ķīna), ir mākslas maģistre, pedagoģe ar specializāciju austrumu mākslā un kultūru mijiedarbībā. Zināšanas kaligrāfijā un ķīniešu tradicionālajā glezniecībā papildinājusi Ķīnā, klātienē un tiešsaistē, gan arī privātās studijās. Viņa strādājusi par vizuālās mākslas skolotāju, dizaineri-noformētāju, grāmatu ilustratori, vadījusi savu ķīniešu tradicionālās gleznošanas un kaligrāfijas studiju “Lidojošā ota”, piedalījusies mākslas izstādēs, pašlaik ir Ķīniešu dārgumu muzeja Rīgā vadītāja.

Izstāde Dauderos būs aplūkojama līdz 24. augustam.

**Saziņai:**

Olga Miheloviča  
LNVM Dauderu nodaļas vadītāja  
Tālr. 67392229; 22450364  
e-pasts: dauderi@lnvm.gov.lv

<https://www.instagram.com/lnvmdauderi/>  
<https://www.facebook.com/LNVMDauderi>

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.

Latvijas Nacionālā vēstures muzeja nodaļas ir Dauderi un Tautas frontes muzejs.

Dauderu nama, kā arī tā dārza un parka bagātā vēsture atspoguļo visas Rīgas un Latvijas vēstures gaitu. Ēka celta 1897. gadā kā alusdarītavas “Waldschlößchen” (mūsdienās “Aldaris”) īpašnieka Ādolfa fon Bingnera ģimenes villa, bet no 1937. līdz 1940. gadam savrupnams ar tam pieguļošo dārzu un parku tika labiekārtots kā vērienīga Valsts un Ministru prezidenta Kārļa Ulmaņa vasaras rezidence. Padomju okupācijas laikā ēka tika pielāgota aģitpunkta un bērnudārza vajadzībām, bet kopš Trešās atmodas ēkā pastāv muzejs. 2010. gadā Dauderi kļuva par Latvijas Nacionālā vēstures muzeja nodaļu, kurā pēdējos gados aktīvi veikta ekspozīcijas atjaunošana un modernizācija. Savukārt Dauderu parks jebkurā gadalaikā iepriecinās apmeklētājus ar pārdomātiem, saskanīgiem apstādījumiem un interesantu reljefu, raksturojot sava laika elites priekšstatus par ērtu dzīvi pilsētā.